El Ple Municipal acorda sol·licitar a Conselleria l'ampliació de personal educador d'Educació Especial en els centres educatius del municipi
02 de maig 2022

![](/media/gmwmmflc/c_cosmeherranza_8234.jpg?width=850&height=566.9886363636364)

La Corporació Municipal va aprovar per unanimitat en la sessió ordinària del Ple d'abril del passat dijous, 28 d'abril, instar la Conselleria d'Educació, Cultura i Esport i la Conselleria de Justícia, Interior i Administració pública, l'ampliació de la dotació del personal educador d'Educació Especial en els centres educatius del municipi. Esta moció la va presentar Iniciativa Portenya i va ser defensada pel seu regidor, Cosme Herranz.

En este sentit, també es va acordar traslladar a les mateixes Conselleries: el malestar generalitzat de la comunitat educativa del municipi, la repercussió negativa en l'organització i funcionament dels centres docents, l'incompliment amb l'ordre d'inclusió i la falta de personal educador d'Educació Especial.

També es va aprovar instar estes Conselleries a convocar una reunió conjunta durant el mes de maig, amb un representant de cada partit polític de l'Ajuntament de Sagunt i amb membres de la Coordinadora Comarcal de les AMPA, per a buscar una solució urgent i prendre les mesures necessàries.

El text argumentatiu de la moció exposa que la figura de l'educador o educadora és «**fonamental a les escoles per a garantir una inclusió real**». No obstant això, «**com és habitual des de fa alguns anys, la dotació de personal educador d'educació especial en el municipi es queda molt limitada per a atendre l'alumnat que té dret a això, reconegut a través dels diferents informes elaborats i aprovats per la Conselleria d'Educació**».

És per això que la moció indica que és «**fonamental ampliar les places de personal educador d'educació especial en el municipi, ja que està perjudicant seriosament l'organització dels centres educatius, en haver de suplir la seua manca amb docents que estan dedicant-se a atendre una altra mena d'alumnat, sent també perjudicats**».

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-acorda-sol-licitar-a-conselleria-l-ampliació-de-personal-educador-d-educació-especial-en-els-centres-educatius-del-municipi/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-acorda-sol-licitar-a-conselleria-l-ampliació-de-personal-educador-d-educació-especial-en-els-centres-educatius-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-acorda-sol-licitar-a-conselleria-l-ampliació-de-personal-educador-d-educació-especial-en-els-centres-educatius-del-municipi/ "Linked In")
*   [](mailto:?body=https://aytosagunto.es/va/actualitat/el-ple-municipal-acorda-sol-licitar-a-conselleria-l-ampliació-de-personal-educador-d-educació-especial-en-els-centres-educatius-del-municipi/)